*Patvirtinta 2015-03-13*

*komiteto posėdyje*

 *Protokolo Nr. 100-P-18*

**LIETUVOS RESPUBLIKOS SEIMO**

**EUROPOS REIKALŲ KOMITETO**

**2014 M. rudens sesijos IR 2015 M. TARPSESIJINIO laikotarpio (IKI PAVASARIO SESIJOS) DARBO ATASKAITA**

**(2014 M. RUGSĖJO 10 D. – 2015 M. KOVO 9 D.)**

**BENDROJI INFORMACIJA**

|  |
| --- |
| **Teisės aktų projektų svarstymas**  |
| Seimo pavedimai dėl teisės aktų projektų, bendras sk. iš jų: kaip pagrindiniam komitetui kaip papildomam komitetui | **5** |
| **0** |
| **5** |
| Kitų komitetų prašymu ar komiteto iniciatyva pateiktos išvados | **1** |
| **Posėdžiai ir klausymai**  |
| Komiteto posėdžiaiiš jų: išvažiuojamųjų  | **28** |
| **0** |
| **Parlamentinė kontrolė**  |
| Svarstytų parlamentinės kontrolės klausimų bendras sk. | **289** |
| *Tarybos*  | **41** |
| *Pozicijos*  | **225** |
| *Ataskaitos* | **37** |
| *Europos Sąjungos teisės aktų perkėlimo stebėsena*  | **2** |
| *Kiti parlamentinės kontrolės klausimai* | **25** |
| **Komiteto priimtos nuomonės** | **1** |
| Seimo valdybos sprendimu (komiteto iniciatyva) ir komiteto sprendimu sudarytos darbo grupės | **1** |
| **Komiteto organizuoti renginiai**  |
| Komiteto organizuotos konferencijos, seminarai, diskusijos | **4** |
| *Organizuotos konferencijos/minėjimai* | **1** |
| *Video konferencijos* | **0** |
| *Seminarai* | **0** |
| *Diskusijos* | **3** |
| **Tarptautiniai ryšiai**  |
| Komiteto priimtų užsienio delegacijų sk.iš jų: susitikimai, organizuoti komiteto iniciatyva | **3****0** |
| Surengta komiteto delegacijų išvykų į užsienį | **9** |
| **Pareiškimų, raštų nagrinėjimas ir rengimas** |
| Gauta pareiškimų, raštų ir kitų dokumentų | **110** |
| Parengta atsakymų ir raštų | **331** |

**I. EUROPOS REIKALŲ KOMITETO STRUKTŪRA**

2012 m. lapkričio 20 d. Lietuvos Respublikos Seimas nutarimu Nr. XII-11 „Dėl Lietuvos Respublikos Seimo komitetų narių skaičiaus“ (Žin., 2012, Nr. 135-6889; 2013, Nr. 9-345) nustatė, kad Seimo Europos reikalų komitetą (toliau – Komitetą) sudaro 25 nariai.

Komiteto sudėtis ataskaitiniu laikotarpiu keitėsi. Prasidedant Seimo rudens (V) sesijai Komitetui priklausė V. Aleknaitė Abramikienė, V. P. Andriukaitis, A. Ažubalis, L. Balsys, V. Baltraitienė, Š. Birutis, V. Gedvilas, P. Gylys, B. Juodka, G. Kirkilas, A. Kubilius, A. Lydeka, K. Masiulis, A. Mazuronis, J. Narkevičius, M. A. Pavilionienė, D. Petrulis, V. Simulikas, G. Steponavičius, E. Vareikis, B. Vėsaitė, M. Zasčiurinskas, A. Zeltinis, E. Zingeris, Z. Žvikienė. 2014 m. rugsėjo 16 d. komitetą paliko V. P. Andriukaitis – Seimo narys buvo paskirtas Europos Komisijos nariu, atsakingu už sveikatą ir maisto saugą,

Ataskaitiniu laikotarpiu keturi Komiteto nariai priklausė Seimo valdybai: Seimo Pirmininko pavaduotojas G. Kirkilas, Seimo Pirmininko pavaduotojai J. Narkevičius ir V. Gedvilas bei opozicijos lyderis A. Kubilius. Europos reikalų komiteto narys B. Juodka yra Užsienio reikalų komiteto pirmininkas, A. Ažubalis – Užsienio reikalų komiteto pirmininko pavaduotojas. Komitete atstovaujami beveik visi Seimo komitetai – nėra tik Kaimo reikalų ir Sveikatos reikalų komitetų atstovų.

Trys Komiteto nariai ėjo ministrų pareigas: V. P. Andriukaitis – sveikatos apsaugos (iki 2014 m. rugsėjo 15 d.), Š. Birutis – kultūros, V. Baltraitienė – žemės ūkio.

**II. EUROPOS SĄJUNGOS TARYBOS ATITINKAMŲ SRIČIŲ KLAUSIMŲ PARLAMENTINĖ KONTROLĖ**

***1.*** ***Europos Sąjungos Aplinkos tarybos klausimai***

Ataskaitiniu laikotarpiu įvyko trys ES Aplinkos tarybos posėdžiai. Vienas pagrindinių svarstomų klausimų išliko dėl pasirengimo tarptautinėms klimato kaitos konvencijos Šalių konferencijoms. ES valstybės narės yra įsipareigojusios iki 2030 m. viduje šiltnamio efektą sukeliančių dujų kiekį sumažinti ne mažiau kaip 40 proc., palyginus su 1990 m., kaip įtvirtinta 2014 m. spalio mėn. Europos Vadovų Tarybos išvadose. 2014 m. spalio 22 d. Komitetoposėdyje buvo svarstytas klausimas dėl pasirengimo 20-ajai Jungtinių Tautų bendrosios klimato kaitos konvencijos Šalių konferencijai ir 10-ajam Kioto protokolo Šalių susitikimui (2014 m. gruodžio 1–12 d., Lima, Peru). Komitetas pritarė Lietuvos pozicijai, kad Limos klimato kaitos konferencija bus vienas iš esminių tarptautinių klimato kaitos derybų etapų ruošiantis Paryžiaus konferencijai, kad iki 2015 m. gegužės turėtume pirmąjį pasaulinio susitarimo projektą. 2014 m. spalio 14 d. Komitetas, atsižvelgdamas į Aplinkos ministerijos pateiktą informaciją dėl Lietuvos Respublikos pozicijos (Nr. P\_EST-346) *dėl**Pasirengimo 20-ajai Jungtinių Tautų bendrosios klimato kaitos konvencijos Šalių konferencijai ir 10-ajam Kioto protokolo Šalių susitikimui (2014 m. gruodžio 1–12 d. Lima, Peru)* dėl Tarybos išvadų projekto, atsiėmė Parlamentinę išlygą *dėl pasiūlymo dėl Tarybos Sprendimo dėl Jungtinių Tautų Bendrosios klimato kaitos konvencijos Kioto protokolo Dohos pakeitimų sudarymo ir bendro įsipareigojimų įvykdymo.* 2015 m. vasario 25 d. Komiteto posėdyje buvo pristatytas klausimas dėl pasirengimo JT bendrosios klimato kaitos konvencijos šalių konferencijai Paryžiuje. Komitetas pritarė Lietuvos pozicijai, kad svarbu vėliausiai iki 2015 m. pabaigos patvirtinti naują teisiškai privalomą susitarimą, kurio svarbiausias elementas – klimato kaitos švelninimo įsipareigojimai visoms šalims po 2020 m., nes tik tokiu būdu įmanoma užtikrinti pakankamas klimato kaitos švelninimo pastangas.

Kitas svarbus Lietuvai klausimas – Europos Komisijos (EK) 2014 m. liepą pateiktas pasiūlymas *dėl Europos Parlamento ir Tarybos direktyvos, kuria iš dalies keičiamos direktyvos 2008/98/EB dėl atliekų, 94/62/EB dėl pakuočių ir pakuočių atliekų, 1999/31/EB dėl atliekų sąvartynų, 2000/53/EB dėl eksploatuoti netinkamų transporto priemonių, 2006/66/EB dėl baterijų ir akumuliatorių bei baterijų ir akumuliatorių atliekų ir 2012/19/ES dėl elektros ir elektroninės įrangos atliekų* (toliau – Pasiūlymas). Šis Pasiūlymas – svarbus žingsnis ES pereinant nuo linijinės prie žiedinės ekonomikos, kurioje nebus atliekų deginimo ir atliekų tvarkymo sąvartynuose. Pasiūlyme numatoma, kad iki 2030 m. Europoje turėtų būti perdirbama 70 proc. komunalinių atliekų ir 80 proc. pakuočių atliekų, o nuo 2025 m. bus uždraustas perdirbamų atliekų įskaitant plastikus, metalus, stiklą, popierių ir kartoną, ir bioskaidžių atliekų šalinimas nepavojingų atliekų sąvartynuose. 2014 m. spalio mėn. ES Aplinkos taryboje vyko politiniai debatai dėl šio Pasiūlymo. Komitetas pritarė Lietuvos pozicijai dėl ambicingų atliekų tvarkymo tikslų, tačiau atkreipė dėmesį, kad, nustatant vienodus atliekų tvarkymo tikslus visoms ES valstybėms narėms, labai svarbu įvertinti jų skirtumus atliekų tvarkymo srityje ir realias galimybes įgyvendinti atliekų perdirbimo ir paruošimo pakartotinai naudoti tikslus. 2014 m. gruodžio mėn. EK šį Pasiūlymą atšaukė ir 2015 m. pabaigoje planuoja jį pakeisti nauju dar ambicingesniu pasiūlymu dėl žiedinės ekonomikos. Komitetas prie Pasiūlymo detalaus svarstymo sugrįš kai tik EK jį pateiks.

***2. Europos Sąjungos Bendrųjų reikalų tarybos klausimai***

Ataskaitiniu laikotarpiu svarstant Lietuvos Respublikos pozicijas prieš vykstant į Europos Sąjungos Bendrųjų reikalų tarybos posėdžius bei išklausant ministrų ataskaitas po jų, be įprastinio Europos Vadovų Tarybos darbotvarkės svarstymo, nagrinėti strategijos „Europa 2020“ vidurio laikotarpio peržiūros, Regionų komiteto narių skaičiaus mažinimo, ES Adrijos ir Jonijos jūrų regiono strategijos sukūrimo, Laisvės, saugumo ir teisingumo prioriteto įgyvendinimo, tarpinstitucinio metinio ir daugiamečio programavimo stiprinimo, plėtros ir stabilizacijos bei asociacijos procesų klausimai.

Nagrinėjant Taryboje svarstomus klausimus viename iš Komiteto posėdžių buvo priimtas svarbus sprendimas dėl aktyvesnio ir efektyvesnio ES reikalų svarstymo Seime pagal Seimo statute nustatytas Europos reikalų komiteto veiklos kryptis. Nuspręsta kartą per pusmetį  Komiteto posėdyje apžvelgti aktualiausius Europos Sąjungos darbotvarkės klausimus kviečiant į šį posėdį ambasadorių, Lietuvos nuolatinį atstovą ES.

***3. Europos Sąjungos Ekonomikos ir finansų tarybos klausimai***

Ataskaitiniu laikotarpiu įvyko septyni Europos Sąjungos Ekonomikos ir finansų tarybos posėdžiai. Taryboje svarstyti ekonominės politikos koordinavimo ekonominėje ir pinigų sąjungoje, Bankų sąjungos kūrimo užbaigimo, kapitalo rinkos plėtros, mokėjimo paslaugų, šešėlinės bankininkystės, pinigų plovimo ir terorizmo finansavimo prevencijos, mokesčių vengimo ir mokestinio sukčiavimo ir kiti klausimai.

Komitetui pristatytos pozicijos dėl Bendro pertvarkymo mechanizmo reglamento, Finansinių sandorių mokesčio, Pasiūlymo dėl Tarybos įgyvendinančio reglamento dėl išankstinių įmokų į Vieningą pertvarkymo fondą, Strategijos Europa 2020 peržiūros, Šešių teisės aktų ir dviejų teisės aktų rinkinių peržiūros (Ekonominės valdysenos klausimai) ir kt. Tarybos kompetencijos klausimais.

Vienas tarybos posėdis buvo skirtas ES biudžeto projekto ir su juo susijusių klausimų aptarimui. Ataskaitiniu laikotarpiu komitetas taip pat išklausė ataskaitas po Tarybos posėdžių.

***4. Europos Sąjungos Konkurencingumo (vidaus rinka, pramonė, moksliniai tyrimai ir kosmosas) tarybos klausimai***

Ataskaitiniu laikotarpiu vyko trys Konkurencingumo tarybos posėdžiai. Vidaus rinkos ir pramonės srityje buvo svarstytos ir pritarta Lietuvos pozicijoms dėl Pramonės konkurencingumo integravimo, Strategijos „Europa 2020“ laikotarpio vidurio peržiūros, dėl pasiūlymo dėl direktyvos dėl kelionės paslaugų paketų rinkinių, dėl ES bendrosios rinkos ir Pramonės konkurencingumo Skaitmeninės bendrosios rinkos strategijos kontekste. Mokslinių tyrimų srityje pritarta Lietuvos pozicijoms dėl „Strategijos „Europa 2020“ vidurio laikotarpio peržiūros ir Komisijos komunikato „Moksliniai tyrimai ir inovacijos – atsinaujinimo varomosios jėgos“, dėl Komisijos komunikato „Kuriame klestinčią, duomenimis grindžiamą ekonomiką“, dėl Tarybos išvadų dėl 2014 m. Europos mokslinių tyrimų erdvės pažangos ataskaitos, dėl Komisijos komunikato dėl 2015 m. metinės augimo apžvalgos ir investicijų plano Europai mokslinių tyrimų ir inovacijų srityje. Kosmoso srityje buvo pritarta pozicijoms „Europos Sąjungos kosmoso politika“ („Europos kosmoso sektoriaus konkurencingumas – vienas svarbiausių Europos ekonomikos skatinimo veiksnių“ ir dėl Tarybos išvadų „Europos kosmoso rėmimo atgimimo rėmimas: gairės ir būsimi iššūkiai“).

***5. Europos Sąjungos Transporto, telekomunikacijų ir energetikos tarybos klausimai***

Ataskaitiniu laikotarpiu vyko du Europos Sąjungos Transporto tarybos, vienas Telekomunikacijų ir du Energetikos tarybos posėdžiai.

 Komitetas svarstė Lietuvos Respublikos pozicijas vykstant į 2014 m. spalio 8 d. ir 2014 lapkričio 26 d. Transporto tarybas. Posėdžių metu Komitetas svarstė pozicijas dėl Ketvirtojo geležinkelių paketo (Rinkos atvėrimo ir bendros geležinkelių erdvės sukūrimo direktyva); dėl pasiūlymo dėl Europos Parlamento ir Tarybos reglamento, kuriuo nustatoma patekimo į uosto paslaugų rinką ir finansinio uostų skaidrumo sistema (pozicija tik išklausyta); dėl Strategijos „Europa 2020“ peržiūros (Tarybos išvados dėl transporto infrastruktūros ir transeuropinio tinklo projekto) ir kitais klausimais.

Komitetas svarstė ir pritarė Lietuvos Respublikos pozicijoms vykstant į 2014 m. lapkričio 27 d. Telekomunikacijų tarybą. Buvo pritarta Lietuvos pozicijoms dėl pasiūlymo dėl Europos Parlamento ir Tarybos direktyvos dėl viešojo sektoriaus interneto svetainių prieinamumo; dėl Pasiūlymo dėl Europos Parlamento ir Tarybos reglamento, kuriuo nustatomos Europos bendrųjų elektroninių ryšių rinkos ir žemyno infrastruktūros plėtros priemonės (svarstytas Komitete atskiru klausimu ir priimta nuomonė 2014 m. gegužės 21 d. posėdyje); dėl Tarybos išvadų dėl interneto valdymo; dėl Strategijos „Europa 2020“ pasirengimo laikotarpio vidurio peržiūrai.

Komitetas svarstė ir pritarė Lietuvos Respublikos pozicijoms vykstant į ES Transporto, telekomunikacijų ir energetikos tarybos 2014 m. gruodžio 9 d. posėdį, kurio metu buvo svarstomi energetikos klausimai. Pritarta Lietuvos pozicijai dėl energijos vidaus rinkos kūrimo, „energetinių salų“ panaikinimo, dėl 2030 m. klimato ir energetikos politikos strategijos įgyvendinant Europos Vadovų Tarybos sprendimus. Buvo pritarta Lietuvos pozicijoms dėl Energetikos sąjungos kūrimo ir Energetikos infrastruktūros plėtros. Įvardintas Lietuvai svarbus tikslas – sinchronizacijos įtraukimas į Energetinės sąjungos koncepciją.

***6. Europos Sąjungos Užimtumo, socialinės politikos, sveikatos ir vartotojų reikalų tarybos klausimai***

Ataskaitiniu laikotarpiu vyko trys Europos Sąjungos Užimtumo, socialinės politikos, sveikatos ir vartotojų reikalų tarybos posėdžiai, iš kurių du buvo skirti užimtumo ir socialinės politikos klausimams, o trečiasis – sveikatos politikos klausimams.

Ministerijų atstovams Komiteto posėdyje pristatant Lietuvos Respublikos pozicijas prieš vykstant į Tarybos posėdžius užimtumo ir socialinės politikos klausimais, daugiausiai dėmesio skirta EK pasiūlymų dėl Europos platformos, skirtos bendradarbiavimui nedeklaruojamo darbo prevencijos ir atgrasymo nuo jo srityje gerinti, sukūrimo; dėl Tarybos direktyvos, kuria įgyvendinamas vienodo požiūrio į asmenis, nepaisant jų religijos ar tikėjimo, negalios, amžiaus arba seksualinės orientacijos, principas Taryboje svarstymo klausimams; priemonėms, kurias numatoma įgyvendinti siekiant užtikrinti maksimalią galimą darną tarp švietimo, praktikos ir įdarbinimo; strategijos „Europa 2020“ laikotarpio vidurio peržiūrai, klausimams, susijusiems su Europos semestru. 2015 m. kovo 6 d. vykusiame posėdyje pristatant Lietuvos Respublikos pozicijas prieš vykstant į Tarybos posėdį aptartas ir Vokietijos nustatytos minimalios algos vežėjams klausimas (nuo 2015 metų pradžios Vokietijoje įsigaliojo reikalavimas, kad užsienio vežėjams būtų mokama ne mažesnė kaip šioje valstybėje nustatyta minimali alga. Naujasis įstatymas numato, kad visi Vokietijoje dirbantys užsienio vežėjai turi registruotis bei pateikti darbuotojų sąrašus ir pažymas, kad jų vairuotojams Vokietijoje mokama ne mažesnė kaip minimali šioje valstybėje nustatyta alga – 8,5 euro už valandą. Šios informacijos nepateikus Kelne įsikūrusiai muitinei, Lietuvos vežėjams grės 30 tūkst. eurų bauda).

Nemažai diskusijų sukėlė pasiūlymas dėl Europos Parlamento ir Tarybos direktyvos dėl biržinių bendrovių direktorių pareigas einančių asmenų lyčių pusiausvyros gerinimo ir atitinkamų priemonių. Diskusijos kilo dėl valstybėms narėms siūlomos nustatyti pareigos užtikrinti, kad stambiausių biržinių bendrovių ne vykdomosiose (*executive boards*), o priežiūros valdybose (*non-executive boards*) būtų pasiektas ne mažesnis kaip 40 proc., arba visiems direktoriams – 33 proc. nepakankamai atstovaujamos lyties asmenų balansas. Nepaisant to, kad šis kiekybinis tikslas nėra griežtas, tai – gairė kuria yra siekiama bendrai paskatinti lyčių pusiausvyros gerinimo pažangą šalims narėms priklausančių bendrovių valdybose, Komiteto nariai laikėsi nuomonės, kad toks reglamentavimas nėra aktualus bei būtinas Lietuvai. Komitetas pasiūlė Socialinės apsaugos ir darbo ministrui Tarybos posėdyje diskusijose dėl šio pasiūlymo, esant galimybei, informuoti Tarybą, kad, įvertinus esamą situaciją ir nedidelį biržinių bendrovių skaičių Lietuvoje, Lietuva nėra linkusi griežtai siekti, kad iki 2020 m. ne mažiau kaip 40 proc. biržinių bendrovių nevykdomųjų direktorių arba 33 proc. visų direktorių privalomai sudarytų nepakankamai atstovaujamos lyties asmenys.

Sveikatos politikos srityje aptartas pasiūlymas dėl Europos Parlamento ir Tarybos reglamento dėl medicinos prietaisų, kuriuo iš dalies keičiami Direktyva 2001/83/EB, Reglamentas (EB) Nr. 178/2002 ir Reglamentas (EB) Nr. 1223/2009 ir Pasiūlymas dėl Europos Parlamento ir Tarybos reglamento dėl diagnostikos *in vitro* medicinos prietaisų, kuriais siekiama pašalinti trūkumus ir spragas, išryškėjusias taikant sistemas, ir toliau stiprinti pacientų saugą, strategijos „Europa 2020“ laikotarpio vidurio peržiūra, vakcinacijos reikšmė.

Ataskaitiniu laikotarpiu Komitetas taip pat išklausė ataskaitas po Europos Sąjungos Užimtumo, socialinės politikos, sveikatos ir vartotojų reikalų tarybos posėdžių.

***7. Europos Sąjungos Švietimo, jaunimo, kultūros ir sporto tarybos klausimai***

Ataskaitiniu laikotarpiu vyko du Europos Sąjungos Švietimo, jaunimo, kultūros ir sporto tarybos posėdžiai.

2014 m. lapkričio 25 d. įvykusio posėdžio metu buvo pristatytos Tarybos išvados dėl Europos audiovizualinės politikos skaitmeniniame amžiuje, dėl kultūros paveldo dalyvaujamojo valdymo, vyko politiniai debatai dėl kultūros ir kūrybinių sektorių, įskaitant kultūros paveldą, indėlio siekiant strategijos „Europa 2020“ tikslų stiprinimo. Sporto srityje vyko debatai dėl sporto ir fizinio aktyvumo mokykliniame amžiuje, priimtos išvados dėl sporto kaip inovacijas ir ekonomikos augimą skatinančio veiksnio. Aptarti kiti aktualus klausimai kultūros ir sporto srityse.

2014 m. gruodžio 12 d. vyko antras Europos Sąjungos Švietimo, jaunimo, kultūros ir sporto tarybos posėdis, kurio metu buvo nagrinėjami švietimo ir jaunimo klausimai. Posėdžio metu buvo priimtos išvados dėl verslumo švietimo ir mokymo srityje bei dėl jaunimo galimybių naudotis savo teisėmis skatinimo siekiant didinti jų savarankiškumą ir dalyvavimą pilietinės visuomenės veikloje. Vyko politiniai debatai: dėl ekonominio švietimo ir mokymo pagrindimo atliekant strategijos „Europa 2020“ laikotarpio vidurio peržiūrą; dėl įvairius sektorius apimantis požiūris į jaunimo politiką – priemonių geriau spręsti socialinius bei ekonominius uždavinius ir plėtoti tikslingesnę jaunimui skirtą politiką.

***8. Europos Sąjungos Teisingumo ir vidaus reikalų tarybos klausimai***

Ataskaitiniu laikotarpiu vyko trys Europos Sąjungos Teisingumo ir vidaus reikalų tarybos posėdžiai. Atsižvelgiant į posėdyje svarstytų klausimų aktualumą, Komitetas išklausė ir informaciją prieš vykstant į 2015 m. sausio 29–30 d. vykusį neformalų Europos Sąjungos Teisingumo ir vidaus reikalų tarybos posėdį, kurio vidaus reikalų dalį nutarta skirti kovos su terorizmu klausimams.

Ministerijų atstovams Komiteto posėdžiuose pristatant Lietuvos Respublikos pozicijas prieš vykstant į Tarybos posėdžius, daugiausiai dėmesio skirta Europos Komisijos pasiūlymų dėl Tarybos reglamento dėl Europos prokuratūros įsteigimo, dėl Europos Parlamento ir Tarybos reglamento dėl fizinių asmenų apsaugos tvarkant asmens duomenis ir dėl laisvo tokių duomenų judėjimo (Bendrasis duomenų apsaugos reglamentas), dėl Europos Parlamento ir Tarybos direktyvos dėl keleivio duomenų įrašo duomenų naudojimo teroristinių nusikaltimų ir sunkių nusikaltimų prevencijos, nustatymo, tyrimo ir patraukimo už juos baudžiamojon atsakomybėn tikslais (PNR) Taryboje svarstymo klausimams. Komiteto posėdžiuose, kurių metu pristatytos pozicijos prieš vykstant į Tarybos posėdžius, taip pat aptartos įgyvendinamos kovos su sunkių formų ir organizuotu tarptautiniu nusikalstamumu priemonės, besikeičianti migracijos, taip pat ir nelegalios, situacija, įvykių Ukrainoje įtaka migracijos srautams.

Išklausant informaciją prieš vykstant į neformalų Europos Sąjungos Teisingumo ir vidaus reikalų tarybos posėdį, surengtą po teroristų išpuolių Paryžiuje, Komiteto posėdyje aptartas vidaus reikalų ministrų Bendro pareiškimo (*Joint Statement*) dėl tolesnių kovos su terorizmu veiksmų projektas, kurį planuota priimti posėdžio metu. Šiame bendrame pareiškime įvardintos priemonės, kurių būtina imtis radikalizacijos prevencijos, teroristų maršrutų nustatymo, geresnio keitimosi informacijos, ginklų kontrolės, išorės ir vidaus bendradarbiavimo, terorizmo finansavimo bei kitais klausimais.

2015 m. kovo 6 d. Ministerijų atstovams Komiteto posėdyje pristatant Lietuvos Respublikos pozicijas prieš vykstant į 2015 m. kovo 12–13 d. vyksiantį Tarybos posėdį, po teroristinių išpuolių Paryžiuje bei Kopenhagoje, kovos su terorizmu klausimams ir toliau skirta daug dėmesio.

Ataskaitiniu laikotarpiu Komitetas taip pat išklausė ataskaitas po 2014 m. spalio 9–10 d. ir 2014 m. gruodžio 4–5 d. vykusių Europos Sąjungos Teisingumo ir vidaus reikalų tarybos posėdžių, taip pat po neformalaus Europos Sąjungos Teisingumo ir vidaus reikalų tarybos posėdžio 2015 m. sausio 29–30 d. (vidaus reikalų dalies klausimai).

***9. Europos Vadovų Tarybos klausimai***

Svarstant Europos Vadovų Taryboje nagrinėjamus klausimus, Komitetas, bendradarbiaudamas su Užsienio reikalų komitetu, didžiausią dėmesį skyrė Rusijos Federacijos agresijos Ukrainoje klausimui.

2015 m. sausio 14 d. bendru pareiškimu su Užsienio reikalų komitetu dėl Ukrainos karinių oro pajėgų lakūnės Nadeždos Savčenko neteisėto kalinimo Rusijos Federacijoje, komitetas dar kartą griežtai pasmerkė Ukrainos karinių oro pajėgų lakūnės Nadeždos Savčenko neteisėtą sulaikymą ir kalinimą Rusijos Federacijos teritorijoje. Komitetai paragino Rusijos Federacijos valdžios ir teisėsaugos institucijas gerbti žmogaus teises ir atsakingai vykdyti savo tarptautinius įsipareigojimus šioje srityje, nedelsiant ir besąlygiškai išlaisvinti Nadią Savčenko, Olegą Sencovą ir kitus Rusijos Federacijos teritorijoje neteisėtai laikomus Ukrainos piliečius ir sudaryti jiems sąlygas grįžti į Tėvynę. Tuo pačiu buvo kreiptasi į Europos Sąjungos ir NATO valstybių narių nacionalinius parlamentus ir Europos Parlamentą, raginant griežtai ir atsakingai įvertinti šį ir kitus Rusijos Federacijos valdžios institucijų vykdomus žmogaus teisių pažeidimus ir didinti spaudimą, siekiant užtikrinti kad Rusijos Federacija laikytųsi tarptautinių teisinių įsipareigojimų.

Prieš pritariant Lietuvos Respublikos Vyriausybės pozicijoms vykstant į Europos Vadovų Tarybos posėdžius, komitete buvo svarstomi tokie aktualūs Europos Sąjungos darbotvarkės klausimai kaip ekonominė Europos Sąjungos padėtis, Graikijos skolos klausimas, ES investavimo politikos gairės, kova su terorizmu, susitarimas dėl naujos 2020–2030 m. laikotarpio energetikos ir kovos su klimato kaita politikos strategijos.

***10. Europos Sąjungos Žemės ūkio ir žuvininkystės tarybos klausimai***

Ataskaitiniu laikotarpiu įvyko keturi ES Žemės ūkio ir žuvininkystės tarybos posėdžiai. Vieni aktualiausių klausimų, kuriuos Lietuva kėlė ES tarybos posėdžiuose buvo Afrikinis kiaulių maras ir Rusijos nustatyto ES Žemės ūkio maisto produktų importo draudimas. 2014 m. spalio mėn. ES Žemės ūkio ir žuvininkystės Tarybos posėdyje Lietuvos delegacijos prašymu įvyko pasikeitimas nuomonėmis dėl Afrikinio kiaulių maro (AKM) grėsmės ir prevencinių priemonių, kurios padėtų užkirsti kelią šiai ligai plisti. Į ES teritoriją virusas pateko iš Baltarusijos ir/ar Rusijos teritorijų. Komitetas pritarė Lietuvos pozicijos nuostatai, dėl Lietuvos delegacijos prašymo EK kompensuoti išlaidas, patiriamas dėl priemonių, kurios vieningai taikomos AKM užkrėstose valstybėse (pvz. informacijos apie AKM sklaidos, mėginių ėmimo bei tyrimų, skirtų ankstyvam AKM nustatymui ir kitų priemonių). 2014 m. gruodžio 5 d. po ilgų svarstymų EK galutinai nusprendė kovos su AKM finansavimą padidinti iki 75 proc. finansinio įnašo ir Lietuvai skirti 1 937 840 eurų.

Nuo 2014 m. rugpjūčio 7 d. Rusijos Federacija įvedė importo draudimą daugumai žemės ūkio ir maisto produktų iš ES. Šis klausimas buvo nagrinėjamas 2014 m. rugsėjo 5 d. neeiliniame, spalio 13–14 d., gruodžio 15–16 d., 2015 m. sausio 26 d. ES Žemės ūkio ir žuvininkystės tarybos posėdžiuose. Komiteto posėdžiuose Žemės ūkio ministerijos atstovai pristatę esamą padėtį bei priimtas EK priemones vaisių ir daržovių, pieno bei mėsos sektoriuose siekiant stabilizuoti padėtį. Lietuvos atveju, ypač sudėtinga situacija buvo pieno sektoriuje. EK skyrė 48,6 mln. Lt laikiną išskirtinę tikslinę paramą Lietuvos pieno gamintojams, kuriems buvo sumažintos supirkimo kainos dėl Rusijos paskelbto maisto produktų embargo. EK atsižvelgė į Lietuvos pateiktus argumentus ir leido mokėti papildomą paramą iš nacionalinio biudžeto (Lietuva šiam tikslui numatė skirti 30 mln. Lt). Komitetas pritarė Lietuvos pozicijai, kad privataus sūrių sandėliavimo paramos priemonė turėtų būti atnaujinta ir taikoma tik labiausiai nuo Rusijos embargo nukentėjusioms valstybėms narėms atsižvelgiant į faktiškai eksportuotus į Rusiją sūrių kiekius. Komiteto nariai išreiškė didelį nerimą dėl viešojoje erdvėje pasklidusios informacijos, kad Berlyne vykusios tarptautinės maisto pramonės, žemės ūkio ir sodininkystės parodos „Žalioji savaitė“ metu EK susitikime su Rusijos veterinarijos tarnybos vadovais buvo sutarta atnaujinti prekybą „perdirbtais specifiniais maisto produktais“ bei kad detalės dėl tokių produktų eksporto atnaujinimo galėtų būti derinamos tarp atskiros valstybės narės ir Rusijos. Komiteto nariai laikėsi nuomonės, kad ES Tarybos posėdyje Lietuvos atstovai turėtų pabrėžti, kad prekybos problemos su Rusija būtų sprendžiamos išlaikant ES valstybių vienybę.

**III. KITI parlamentinės kontrolės klausimai**

***1. Europos energetikos vidaus rinkos kūrimo pažanga***

Atsižvelgiant į tai, kad energetikos klausimai yra vieni aktualiausių ES ir Lietuvos Respublikoje, 2014 m. lapkričio 19 d. posėdyje Komitetas diskutavo Europos energetikos vidaus rinkos kūrimo pažangos klausimu. Diskusijoje buvo aptartas Europos Komisijos pateiktas komunikatas, pritarta Lietuvos pozicijai siekti energetikos vidaus rinkos užbaigimo, pabrėžtas Lietuvos pasiekimas dokumentuose įvardyti Baltijos šalių elektros tinklų sinchronizacijos su Kontinentinės Europos tinklais svarbą, dar kartą paminėti Lietuvai svarbūs Baltijos energijos rinkos jungčių plano projektai.

***2. Euro įvedimo Lietuvos Respublikoje parlamentinė kontrolė***

Komitetas nuo 2013 m. antrojo pusmečio vykdė pasirengimo euro įvedimui Lietuvoje parlamentinę kontrolę, reguliariai, kas ketvirtį, išklausydamas Vyriausybės, Lietuvos banko ir kitų suinteresuotų institucijų informaciją apie pasirengimo euro įvedimui eigą ir susipažindamas su euro įvedimo darbo grupės veiklos rezultatais.

2014 m. rudens sesijos laikotarpiu Europos reikalų komitetas tęsė ir metų pabaigoje užbaigė šio klausimo svarstymą. Komitetas du kartus svarstė šį klausimą ir nagrinėjo euro įvedimo viešinimo ir visuomenės informavimo, prekių ir paslaugų kainų skelbimo prekybos vietose, vartotojų apsaugos ir saugumo, kainų pokyčių stebėsenos, informacinių sistemų pritaikymo euro įvedimui, apsirūpinimo grynaisiais pinigais ir saugaus bei sklandaus jų gabenimo bei bankų pasirengimo euro įvedimui klausimus.

2014 m. spalio 15d. Europos reikalų komitetas nagrinėjo klausimą, susijusį su parlamentinės kontrolės procedūromis Vyriausybei dirbant Eurogrupėje. Komitetui buvo pristatyta septynių valstybių (Slovėnijos, Latvijos, Estijos, Belgijos, Austrijos, Portugalijos ir Vokietijos) parlamentų patirtis. Pristatymo metu akcentuota, kad aptariamo klausimo parlamentinė kontrolė minėtuose parlamentuose vyksta bendra tvarka, nesuteikiant ypatingo statuso euro grupės veiklos klausimams. Vyriausybės iš anksto ir išsamiai informuoja atitinkamus parlamentų komitetus apie euro grupės darbotvarkes, nagrinėjamus klausimus, tariasi dėl politinių sprendimų.

2015 m. vasario 13 d. komitetas susipažino su valstybės biudžeto projekto rengimo naujovėmis Lietuvai tapus euro zonos nare. Komitetas taip pat apsvarstė Seimo Teisės ir teisėtvarkos komiteto parengtas Seimo statuto pataisas, susijusias su biudžeto politikos kontrolės procedūromis ir pateikė savo išvadas dėl šių pataisų.

***3. Europolo ir Eurojusto 2013 m. ataskaitos***

Eurojusto 2013 m. veiklos ataskaitą Komitetui pristatė Lietuvos nacionalinė narė Eurojuste Laima Čekelienė, kuri informavo, kad 2013 m. Eurojusto darbas su bylomis buvo intensyvesnis, ypač padaugėjo bylų, susijusių su prekyba narkotikais, prekyba žmonėmis, sukčiavimu, korupcija, pinigų plovimu, ES finansiniams interesams kenkiančiais nusikaltimais ir (mobiliomis) organizuotomis nusikalstamomis grupėmis.

Lietuvos kriminalinės policijos biuro Tarptautinių ryšių valdybos Europolo Lietuvos nacionalinio skyriaus viršininkas Nerijus Banys pristatė Europolo 2013 metų veiklos ataskaitą. Europolas vadovaujasi Europos Sąjungos vidaus saugumo strategija, kurioje nustatyti penki su saugumu susiję tikslai. Europolas prisideda siekiant trijų – nusikalstamų tinklų sužlugdymo, terorizmo prevencijos ir saugumo užtikrinimo elektroninėje erdvėje.

***4. Jaunimo garantijų iniciatyva***

Ataskaitiniu laikotarpiu Komitetas ir toliau didelį dėmesį skyrė jaunimo nedarbo problemų Europoje ir Lietuvoje sprendimo būdams. Vykdydamas parlamentinę kontrolę, Komitetas buvo nusprendęs ne rečiau kaip du kartus per metus išklausyti informaciją bei teikti savo pastabas ir pasiūlymus dėl Jaunimo garantijų iniciatyvos įgyvendinimo.

Komiteto posėdžio metu buvo priimtas sprendimas, kuriuo prašoma Socialinės apsaugos ir darbo ministerijos pateikti Europos reikalų komitetui informaciją apie 2015 metais numatomą teisinio reglamentavimo, siekiant efektyviai integruoti jaunimą į darbo rinką, tobulinimą, planuojamų pateikti teisės aktų projektų sąrašą, nurodant numatomų naujų teisinio reglamentavimo nuostatų svarbą ir praktinį taikymą. Komitetas taip pat laikėsi nuomonės, kad, viešinant Jaunimo garantijų iniciatyvos planą, svarbu įtraukti visas švietimo ir ugdymo institucijas, o informacija turėtų pasiektų visas galimas Jaunimo garantijų iniciatyvos tikslines grupes. Taip pat buvo atkreiptas dėmesys į neįgalaus jaunimo poreikių tenkinimo būtinybę, suteikiant jiems tinkamų priemonių ir paramą paslaugomis. Taip turėtų būti sukuriamos vienodos sąlygos aktyviai didinti neįgalaus jaunimo įsidarbinimo galimybes.

***5. Lietuvos Respublikos Seimo dalyvavimas priimant sprendimus Europos stabilumo mechanizme***

2014 m. gruodžio 5 d. Komitetas kartu su Seimo Biudžeto ir finansų komiteto atstovais susitiko su Europos stabilumo mechanizmo (ESM) vykdomuoju direktoriumi Klausu Reglingu. Susitikimo metu K. Reglingas informavo komitetų narius apie ESM struktūrą, veiklą, tikslus, pasiekimus, finansinius įsipareigojimus, naudą šaliai būti ESM nare, atsakė į komitetų narių klausimus.

Nuo 2015 m. sausio 1 d. Lietuvai prisijungus prie euro zonos ir nuo vasario 3 d. oficialiai tapus ESM nare, 2015 m. sausio 23 d. ir vasario 6 d. Komitetas svarstė, kaip Seime bus nagrinėjami klausimai, susiję su Lietuvos naryste ir sprendimų priėmimu ESM. Komitetas nusprendė, kad klausimus, susijusius su Lietuvos naryste ESM, jis svarstys vadovaujantis Seimo statuto 61 straipsnio 1 punkto nuostata, numatančia, kad komitetas pagal savo kompetenciją nagrinėja Seimo kompetencijai priklausančius svarbiausius Lietuvos Respublikos narystės Europos Sąjungoje klausimus ir prireikus pareiškia dėl jų nuomonę. Be to, Komitetas nutarė pasiūlyti Seimo specializuotiems komitetams  iki Seimo VI (pavasario sesijos) pradžios parengti Seimo statuto pataisas, susijusias su Seimo dalyvavimu priimant sprendimus ESM.

***6. Projektas „Rail Baltica 2“***

Transporto srityje Komitetas, vykdydamas parlamentinės priežiūros funkcijas, yra priėmęs sprendimą kartą per pusmetį svarstyti projekto „Rail Baltica 2“ – atskiros europinės vėžės geležinkelio linijos Lietuvoje, Latvijoje ir Estijoje – įgyvendinimo eigą. Projekto vykdymo eiga buvo aptarta 2014 m. lapkričio 14 d. Posėdžio metu Komiteto nariai susipažino su Europinės vėžės geležinkelio trasos „Rail Baltica 2“ įgyvendinimo partnerių derybų pasiektais rezultatais (Vilnius yra projekto dalis, įsteigta bendra įmonė projekto įgyvendinimui ir kt.).

***7. „Sutarties dėl stabilumo, koordinavimo ir valdysenos ekonominėje ir pinigų sąjungoje“ įgyvendinimas***

2015 m. vasario 13 d. komitetas svarstė klausimą „Dėl tarpparlamentinės Europos Sąjungos ekonomikos ir finansų valdysenos konferencijos darbo tvarkos taisyklių“ (toliau – Taisyklių), skirtą Sutarties dėl stabilumo, koordinavimo ir valdysenos ekonominėje ir pinigų sąjungoje“ 13 str. įgyvendinimui. Italijos pateiktam Taisyklių projektui buvo pateikti esminiai papildymai, kuriuos Seimo Pirmininkė planuoja pristatyto 2015 m. balandžio 20–21 d. ES nacionalinių parlamentų pirmininkų konferencijoje.

***8. Dėl Lietuvos Respublikos pozicijos Ukrainos atžvilgiu pagrindinių principų ir paramos Ukrainai priemonių***

Komitetas, bendradarbiaudamas su Užsienio reikalų komitetu, aktyviai dalyvavo diskusijose dėl Rusijos Federacijos agresijos Ukrainos atžvilgiu. 2014 m. rugsėjo 19 d. bendrame Europos reikalų ir Užsienio reikalų komitetų posėdyje, kuriame buvo svarstoma padėtis Ukrainoje, buvo priimtas sprendimas sudaryti darbo grupę, kuri, atsižvelgiant į susidariusią situaciją Ukrainoje, paruoštų bendrą komitetų poziciją dėl Lietuvos Respublikos pozicijos Ukrainos atžvilgiu. Darbo grupė, atsižvelgusi į darbo grupės narių, Užsienio reikalų ir Finansų ministerijos bei J.E. Ambasadoriaus Ukrainoje P. Vaitiekūno pasiūlymus, parengė bendro Europos reikalų ir Užsienio reikalų komitetų sprendimo „Dėl Lietuvos Respublikos pozicijos Ukrainos atžvilgiu pagrindinių principų ir paramos Ukrainai priemonių“ projektą, kuriam 2014 m. lapkričio 14 d. buvo pritarta bendrame Europos reikalų ir Užsienio reikalų komitetų posėdyje.

Dokumente išsakoma parama Lietuvos Respublikos Vyriausybės veiksmams reaguojant į Rusijos Federacijos agresiją prieš Ukrainą ir keliamą grėsmę visų ES ir NATO valstybių saugumui ir raginama toliau aktyviai tęsti paramos Ukrainos nepriklausomybei, suverenitetui ir teritorijos vientisumui politiką, remti Ukrainos euroatlantinės integracijos siekius ir narystės ES perspektyvos suteikimą. Sprendime taip pat išdėstomi kriterijai, kuriais remiantis siūloma vadovautis sprendžiant klausimą dėl sankcijų Rusijos Federacijai.

Komitetai patvirtino ir naujo „Maršalo plano“ Ukrainai iniciatyvą ir ragina pradėti ES lygmens politines diskusijas su Europos Parlamentu, Europos politinėmis partijomis, ES valstybėmis narėmis, ES institucijomis dėl 2014–2020 m. ES biudžeto peržiūros, siekiant, kad šiuo metu numatyto 1 000 mlrd. eurų biudžeto iki 3 proc. būtų skirti naujo „Maršalo plano“ Ukrainai įgyvendinimui. Komitetai kvietė Vyriausybę kartu su kitomis Lietuvos valstybės institucijomis įgyvendinti Lietuvos paramos Ukrainai priemones, kurios apima politinę paramą naudojantis Lietuvos naryste tarptautinėse organizacijose, paramą Ukrainos kariuomenei stiprinti, demokratinėms, ekonomikos ir valdymo reformoms, ES ir Ukrainos Asociacijos susitarimo įgyvendinimui, humanitarinę pagalbą nuo karo veiksmų nukentėjusiems kariams ir jų šeimoms, paramą Ukrainos jaunimo švietimui, parlamentinio bendradarbiavimo ir partinės diplomatijos stiprinimą.

***9. 2015 m. Lietuvos Respublikos Valstybės biudžeto ir savivaldybių biudžetų finansinių rodiklių patvirtinimo įstatymo projektas***

2014 m. lapkričio 5 d. Komiteto posėdyje buvo svarstomas 2015 metų valstybės biudžeto ir savivaldybių biudžetų finansinių rodiklių patvirtinimo įstatymo projektas Nr. XIIP-2381. Balsų dauguma buvo pritarta iniciatorių pateiktam įstatymo projektui. Komitetas nusprendė kreiptis į Biudžeto ir finansų komitetą rekomenduojant Vyriausybei užtikrinti, kad laiku bei efektyviai būtų panaudotos 2007–2013 metų laikotarpio ES finansinės paramos lėšos bei būtų remiamasi gerąja patirtimi panaudojant 2014–2020 metų Europos Sąjungos finansinės paramos lėšas.

***10. 2014–2020 m. Partnerystės programa***

2014 m. lapkričio 19 d. Europos reikalų komitetas nagrinėjo 2014–2020 m. Partnerystės programos įgyvendinimo klausimą. Komitetui buvo pristatyta ir aptarta studija apie nevyriausybinių organizacijų ir valstybės sektorių bendradarbiavimą Lietuvoje per pastaruosius penkerius metus. Po svarstymo pertraukos, 2015 m. kovo 4 d., Komitetas dar kartą svarstė nevyriausybinių organizacijų ir valstybinio sektoriaus bendradarbiavimo klausimą įgyvendinant 2014–2020 metų partnerystės programą, tačiau sprendimą nutarta priimti Seimo VI (Pavasario) sesijos metu.

***11. 2013 metų valstybės biudžeto vykdymo ataskaitų rinkinys***

2014 m. lapkričio 5 d. komitetas apsvarstė klausimą dėl Lietuvos Respublikos 2013 metų valstybės biudžeto vykdymo ataskaitų rinkinio projekto ir priėmė išvadą, kurioje pasiūlė Seimo Biudžeto ir finansų komitetui rekomenduoti Vyriausybei ypatingą dėmesį skirti priežasčių (ypač viešųjų pirkimų vykdymo srityje), trukdančių tinkamai panaudoti Europos Sąjungos ir bendro finansavimo lėšų asignavimus, pašalinimui bei įvertinti ir atsižvelgti į 2007 – 2013 metų Europos Sąjungos finansinės paramos lėšų panaudojimo patirtį peržiūrint 2014-2020 metų Europos Sąjungos finansinės paramos panaudojimo valdymo ir kontrolės sistemą.

***12. Bendrosios žuvininkystės politikos reformos rezultatai***

Vykdydamas parlamentinę kontrolę Komitetas dar 2014 m. balandžio 16 d. posėdyje, kuriame buvo svarstomas klausimas *,,Bendrosios* *žuvininkystės politikos reformos rezultatai ir poveikis Lietuvos žvejybos sektoriui“* priėmėsprendimą prašyti Žemės ūkio ministerijos 2014 m. IV ketvirtį Seimo Europos reikalų komitetui pristatyti Lietuvos žuvininkystės sektoriaus 2014–2020 metų veiksmų programą, pagal kurią bus teikiama Europos jūrų reikalų ir žuvininkystės fondo parama. 2014 m. lapkričio 5 d. Komiteto posėdyje atskiru klausimu buvo pristatyta Žemės ūkio ministerijos parengta 2014–2020 m. veiksmų programa dėl Lietuvos žuvininkystės sektoriaus, kuri 2015 m. sausį pateikta tvirtinimui EK. 2014−2020 m. programiniame periode Lietuvai numatyta 63 432 222 eurų Europos jūrų reikalų ir žuvininkystės fondo paramos suma. Kartu su nacionaline dalimi paramos suma siekia 81 641 478 eurų.

**IV. EUROPOS SEMESTRO KLAUSIMAI**

2014 m. gruodžio 19 d. EK narys V. P. Andriukaitis Komitetui pristatė 2014 m. lapkričio 28 d. Europos Komisijos paskelbtą 2015 m. Metinę augimo apžvalgą. Komitetas nusprendė gavus Seimo specializuotų komitetų išvadas dėl 2015 m. Metinės augimo apžvalgos, tęsti Europos semestro klausimų svarstymą. 2015 m. vasario 13 d. Komitetas, apsvarstęs 2014 m. lapkričio 28 d. EK komunikatą Europos Parlamentui, Tarybai, Europos Centriniam bankui, Europos Ekonomikos ir socialinių reikalų komitetui, Regionų komitetui ir Europos investicijų bankui ,,2015 m. metinė augimo apžvalga“ ir Lietuvos Respublikos poziciją dėl šio komunikato (Nr. POZ-769), bei įvertinęs Seimo specializuotų komitetų išvadas dėl šios pozicijos, nutarė raginti Vyriausybę daugiau dėmesio skirti Lietuvai skirtų rekomendacijų įgyvendinimui užtikrinti. Nutarta pasiūlyti Seimo specializuotiems komitetams, ypač Biudžeto ir finansų bei Ekonomikos komitetams, vykdyti Investicijų plano Europai įgyvendinimo stebėseną ir parlamentinę kontrolę, o 2015 m. Seimo pavasario sesijos metu pakviesti EK narį pristatyti Lietuvai skirtų rekomendacijų, kai jos bus paskelbtos, taip stiprinant EK ir Seimo politinį dialogą, ir kviesti Seimo komitetus svarstyti šias rekomendacijas.

**V. DALYVAVIMAS TEISĖKŪROS PROCESE**

***1. Europos Komisijos 2015 m. darbo programos svarstymas***

2014 m. gruodžio 19 d. bendrame Europos reikalų ir Užsienio reikalų komitetų posėdyje EK narys, atsakingas už sveikatos ir maisto saugos klausimus, V. P. Andriukaitis pristatė 2015 m. EK metinę darbo programą. 2015 m. EK darbų programoje, kurią EK pateikė 2014 m. gruodžio 17 d., daugiausia dėmesio skiriama naujų darbo vietų kūrimui, Sąjungos ekonomikos atsigavimui, „Strategijos 2020“ peržiūrai, vieningos skaitmeninės rinkos kūrimui, energetikos vidaus rinkos užbaigimui, bankų sąjungos tolesniam kūrimui, deryboms dėl Transatlantinės prekybos ir investicijų partnerystės sutarties su JAV ir kt. 2014 m. lapkričio 13 d. EK Pirmininkas J. K. Junkeris kreipėsi į Europos Parlamentą ir Europos Tarybą su ketinimų laišku, kuriame išdėstyta 10 svarbiausių prioritetų, politinių gairių, paremtų Europos Vadovų Tarybos strategine darbotvarke, kurie įtraukti į EK 2015 m. darbo programą. 2014 m. lapkričio mėn. ES Bendrųjų reikalų tarybos posėdyje buvo apsikeista nuomonėmis dėl EK darbo programos gairių iki formalaus jos patvirtinimo ir daugiamečio tarpinstitucinio teisėkūros programavimo.

Vadovaujantis Seimo statuto 1804 str. 1 ir 2 d. Europos reikalų ir Užsienio reikalų komitetai priėmė sprendimą prašyti Seimo komitetų ne vėliau kaip per mėnesį apsvarstyti šią programą ir pateikti motyvuotas išvadas dėl šioje programoje pateiktų pasiūlymų aktualumo Lietuvai, priskiriant vienai iš šių kategorijų: labai aktualus, aktualus, nelabai aktualus, kartu nurodant komiteto sprendimą svarstyti ar nesvarstyti dokumentų atitikimą subsidiarumo principui. Seimo specializuoti komitetai apsvarstė EK 2015 m. darbo programąir pateikė Europos reikalų ir Užsienio reikalų komitetams motyvuotas išvadas dėl šioje programoje pateiktų pasiūlymų aktualumo Lietuvai.

Europos reikalų ir Užsienio reikalų komitetai 2015 m. sausio 23 d. bendrame posėdyje apsvarstė ir, vadovaudamiesi Seimo statuto 1804 str. 3 d., priėmė Europos reikalų komiteto ir Užsienio reikalų komiteto išvadą Nr. 100-P-4/105-P-8 „Dėl LR Seimo prioritetų pagal 2015 m. Europos Komisijos darbo programą“. Išvadoje Komitetai pabrėžė tarpinstitucinio bendradarbiavimo ES lygiu stiprinimo būtinybę tam, kad būtų užtikrintas geresnis ir veiksmingesnis iniciatyvų įgyvendinimas pagal bendrą ES politikos darbotvarkę ateinantiems penkeriems metams. Šiame kontekste palankiai vertindami 2014 m. gruodžio 17 d. priimtas ES Bendrųjų reikalų Tarybos išvadas dėl daugiamečio programų sudarymo ir teisėkūros planavimo, Komitetai tikisi, kad EK, Tarybos ir Europos Parlamento bendradarbiavimas bus toliau stiprinamas, tiek siekiant greitesnio ir veiksmingesnio teisėkūros proceso, tiek didesnės naudos visiems ES piliečiams. Komitetai išreiškė įsitikinimą, kad sustiprintas tarpinstitucinis dialogas rengiant ES metines ir daugiametes programas leis ne tik veiksmingiau suderinti prioritetus, bet ir paskatins aktyvesnį ir efektyvesnį nacionalinių parlamentų, kuriems tenka lemiamas vaidmuo įtvirtinant ryšį tarp Europos piliečių ir Europos politikos formavimo, įsitraukimą į ES teisėkūros planavimo procesą. Svarstant Seimo prioritetus pagal 2015 m. EK darbo programą, Komitetai atkreipė dėmesį ir į tai,kad 2015 m. EK darbo programos pasiūlymai turėtų prisidėti prie strategijos „Europa 2020“ socialinio matmens tikslų įgyvendinimo, tuo pačiu užtikrinant socialinės atskirties ir skurdo ES mažinimą. Komitetų išvada perduota LR Vyriausybei, Seimo nuolatiniam atstovui ES ir paskelbta Tarpparlamentinėje ES informacijos mainų sistemoje (IPEX). Taip pat oficialiai išsiųsta EK Pirmininkui [J. K. Junkeriui, Europos Parlamento Pirmininkui M. Šulcui ir Europos Vadovų Tarybos Pirmininkui D. Tuskui.](http://ec.europa.eu/commission_2010-2014/president/index_en.htm)

2015 m. sausio 23 d. Komitetas, vadovaujantis Seimo valdybos 2007 m. gegužės 4 d. sprendimu Nr. 1567 patvirtintu „ES reikalų svarstymo Seime darbo reglamentu“, patvirtino Seimo prioritetų pagal EK 2014 m. darbo programą svarstymo stebėsenos rezultatų suvestinę. Remiantis aukščiau nurodytu Seimo valdybos sprendimu, kad kiekvienos Seimo pavasario sesijos pradžioje Europos reikalų komiteto pirmininkas apibendrintą informaciją apie Seimo prioritetų pagal EK metinę darbo programą svarstymo eigą pateikia Seimo seniūnų sueigai, šią stebėsenos suvestinę Komiteto pirmininkas pateiks Seimo pavasario sesijos pradžioje. 2015 m. vasario 25 d. Komitetas kreipėsi į Seimo seniūnų sueigą ir pateikė Seimo prioritetų pagal EK metinę darbo programą svarstymo stebėseną.

***2. Subsidiarumo principo kontrolė***

Viena iš Komiteto veiklos krypčių yra pagal kompetenciją teikti išvadas Seimui ar pagal teisėkūros procedūrą priimamų aktų projektai (kaip jie apibrėžti Seimo Statuto 1801 straipsnio 3 dalyje) galimai neprieštarauja subsidiarumo principui.

Europos reikalų komitetas per ataskaitinį laikotarpį Seimo specializuotiems komitetams perdavė 24 pasiūlymus priimti Europos Sąjungos teisės aktus ir kitus Europos Sąjungos dokumentus. Gavęs specializuotų komitetų išvadas, Komitetas atskiru klausimu nenagrinėjo nei vienos teisėkūros iniciatyvos atitikimo subsidiarumo principui, nes specializuoti komitetai tokio prieštaravimo neįžvelgė.

***3. Įstatymų projektų, perkeliančių Europos Sąjungos teisės aktų nuostatas, įgyvendinimo stebėsena***

Lietuvos Respublikos Seimo statuto 61 straipsnio 5 punkte numatyta Europos reikalų komiteto veiklos kryptis – prižiūrėti, kad įstatymų leidybos procedūros metu būtų laiku ir tinkamai priimami įstatymai, įgyvendinantys ES teisės aktus, todėl Komitetas kiekvieną ketvirtį vykdo įstatymų projektų, perkeliančių ES teisės aktų nuostatas, įgyvendinimo stebėseną.

2014 m. spalio 10 d. posėdyje Komitetas svarstė šį klausimą ir priėmė sprendimą kreiptis į Seimo posėdžių sekretoriatą pažymint, kad labai svarbu priimti 20 Lietuvos Respublikos Seime registruotų ir su pradėtomis ES teisės pažeidimo procedūromis ar naujų direktyvų perkėlimu ir įgyvendinimu susijusių įstatymų projektų. Taip pat atkreipė Seimo komitetų dėmesį į tai, kad būtina artimiausiu metu priimti šiuos įstatymų projektus. Be to, atkreipė Seimo valdybos 2014 m. rugpjūčio 22 d. sprendimu Nr. SV-S-730 sudarytos darbo grupės vartojimo kredito reglamentavimui tobulinti dėmesį į tai, kad artėja minėtame valdybos sprendime nurodytas terminas (2014 m. lapkričio 14 d.), iki kada turėtų būti parengtas ir pateiktas Seimo Biudžeto ir finansų komitetui svarstyti LR vartojimo kredito įstatymo pakeitimo įstatymo projektas, kadangi šis įstatymo projektas susijęs su pradėta ES teisės pažeidimo procedūra.

2015 m. sausio 14 d. Komitetas pažymėjo,kad ES teisės aktų nuostatų perkėlimo ir įgyvendinimo procesas nuolat vėluoja ir kad šiai problemai spręsti reikia aktyvesnio politinio įsitraukimo ir nusprendė kreiptis į Seimo Pirmininką siūlydamas į LR Seimo VI (pavasario) sesijos darbų programą įtraukti 5 Seime registruotus ir su pradėtomis ES teisės pažeidimo procedūromis, taip pat su direktyvų, dėl kurių pradėta arba gali būti pradėta ES teisės pažeidimo procedūra, nuostatų perkėlimu ir įgyvendinimu susijusius įstatymų projektus. Taip pat Komitetas paragino ypatingą dėmesį kreipti į Seimo V (rudens) sesijos darbų programoje numatytus 5 skubos tvarka priimti įstatymų projektus, susijusius su finansų tvarumo dėl ES finansų sektoriaus stabilumo ir atsparumo finansų krizėms stiprinimo dėl 2013 m. birželio 26 d. Europos Parlamento ir Tarybos direktyvos 2013/36/ES nuostatų perkėlimo pradėtų ES teisės pažeidimo procedūrų, ir siūlyti šiuos 5 įstatymų projektus priimti Seimo VI (pavasario) sesijos pradžioje, 2015 m. kovo mėn. Komitetas rekomendavo tęsti nusistovėjusią praktiką, kai ES teisės aktų nuostatas perkeliančių įstatymų projektų, registruotų Seime, pateikimas įtraukiamas į artimiausio Seimo plenarinio posėdžio darbotvarkę. Komitetas nusprendė kreiptis į Vyriausybę su prašymu iki Seimo VI (pavasario) sesijos pradžios pateikti Seimui svarstyti 18 nepateiktų su pradėtomis ES teisės pažeidimo procedūromis, taip pat su direktyvų, dėl kurių gali būti pradėta ES teisės pažeidimo procedūra, nuostatų perkėlimu ir įgyvendinimu susijusius įstatymų projektus, kurie buvo įtraukti į Seimo V (rudens) sesijos darbų programą. Komitetas pakartotinai kreipėsi į Seimo valdybos 2014 m. rugpjūčio 22 d. sprendimu
Nr. SV-S-730 „Dėl darbo grupės vartojimo kredito reglamentavimui tobulinti sudarymo“ sudarytos darbo grupės vartojimo kredito reglamentavimui tobulinti narius su prašymu laikytis šiame Seimo valdybos sprendime nurodyto pavedimo įvykdymo termino ir iki 2015 m. kovo 25 d. parengti ir pateikti Seimo Biudžeto ir finansų komitetui svarstyti Vartojimo kredito įstatymo Nr. XI-1253 pakeitimo įstatymo projektą, nes šis įstatymo projektas yra susijęs su pradėta ES teisės pažeidimo procedūra.

2015 m. vasario 26 d. Komitetas kreipėsi į Seimo posėdžių sekretoriatą ir pagal kompetenciją pasiūlė į LR Seimo VI (pavasario) sesijos darbų programą įtraukti 17 Seime registruotų ir su pradėtomis ES teisės pažeidimo procedūromis susijusių įstatymų projektus bei tuos įstatymų projektus, dėl kurių gali būti pradėtos ES teisės pažeidimo procedūros. Taip pat Komitetas ragino įtraukti kitus 31 LR Seimui svarstyti dar nepateiktus su pradėtomis ES teisės pažeidimo procedūromis, taip pat su direktyvų, dėl kurių gali būti pradėta ES teisės pažeidimo procedūra, nuostatų perkėlimu ir įgyvendinimu susijusius įstatymų projektus, pagal ES teisės perkėlimo ir įgyvendinimo planą patenkančius į Seimo VI (pavasario) sesijos darbų programą.

***4. Lietuvos Respublikos pozicijų dėl labai aktualių ir aktualių Europos Sąjungos dokumentų svarstymas***

Vykdydamas parlamentinę kontrolę, Europos reikalų komitetas 2014 m. spalio 8 d. priėmė nuomonę *dėl Europos Komisijos**pasiūlymo dėl Europos Parlamento ir Tarybos reglamento dėl ekologinės gamybos ir ekologinių produktų ženklinimo, kuriuo iš dalies keičiamas Europos Parlamento ir Tarybos reglamentas (ES) Nr. XXX/XXX [Oficialios kontrolės reglamentas] ir panaikinamas Tarybos reglamentas (EB) Nr. 834/2007, (toliau – Pasiūlymas), kuriuo**siekiama sugriežtinti dabar galiojančius ekologinio ūkininkavimo reikalavimus*. Komitetas nusprendė, kad Pasiūlymas turės reikšmingą ir galimai neigiamą poveikį Lietuvos ekologinės gamybos sektoriui, todėl būtina atsižvelgti į numatomų įtvirtinti reikalavimų proporcingumą ir tinkamą jų subalansavimą vartotojų ir gamintojų atžvilgiu. Taip pat atkreipė dėmesį, kad labai svarbu, kad siūlomi griežtesni ekologinio ūkininkavimo reikalavimai netaptų vienu iš ekologinės gamybos tęstinumo rizikos faktorių ir nepaskatintų ūkininkų nutraukti ekologinės gamybos. Komitetas pasisakė prieš reikalavimą visoje valdoje vykdyti tik ekologinę gamybą, įvertindamas tai, kad didelė dalis Lietuvos ir kai kurių kitų ES valstybių narių ūkių vykdo mišrią (augalininkystės ir gyvulininkystės) gamybą ir nuomos pagrindais valdo žemę. Komiteto nuomonė buvo oficialiai išplatinta ES institucijoms.

**VI. TARPPARLAMENTINIS BENDRADARBIAVIMAS, KOMITETO VIZITAI, SUSITIKIMAI IR KONFERENCIJOS**

***1.*** ***Sąjungos reikalų parlamentinių komitetų konferencijos – LII COSAC – posėdis Romoje***

Seimo Europos reikalų komiteto pirmininko G. Kirkilo vadovaujama Seimo Europos reikalų komiteto delegacija, sudaryta iš Komiteto pirmininko, Komiteto pirmininko pavaduotojoArmino Lydekos ir komiteto narių Vydo Gedvilo ir Marijos Aušrinės Pavilionienės, 2014 m. lapkričio 30 d. – gruodžio 2 d. dalyvavo Romoje vykusiame LII COSAC plenariniame posėdyje. Posėdžio darbotvarkėje – Europos institucijų bei nacionalinių parlamentų vaidmuo praėjus penkeriems metams po Lisabonos sutarties įsigaliojimo, ekonomikos augimo strategijos „Europa 2020“ vidurio peržiūra, Europos integracijos perspektyvos, Europinių agentūrų demokratinė kontrolė ir kiti klausimai.

Diskutuojant apie nacionalinių parlamentų vaidmenį G. Kirkilas pažymėjo, kad politinis dialogas tarp valstybių narių nacionalinių parlamentų ir Europos Komisijos turi įgauti labiau apčiuopiamą, abipusiu ryšiu paremtą bendradarbiavimą ir išreiškė įsitikinimą, kad naujoji Europos Komisija, vadovaujama Ž. K. Junkerio, sieks palaikyti ir stiprinti šį ryšį.

Komiteto narė profesorė M. A. Pavilionienė dalyvavo 52-ojo COSAC (LII COSAC) plenarinio posėdžio metu surengtame trečiajame COSAC moterų forumo, kuris buvo įkurtas jubiliejinio, 50-ojo COSAC plenarinio posėdžio metu Vilniuje, susitikime. Jo metu diskutuota apie šeimos pareigų ir darbo derinimo problemas.

Plenariniame posėdyje aptariant Europos integracijos perspektyvas Arminas Lydeka pažymėjo, kad ES visada pasisako už diplomatinį net pačių sudėtingiausių klausimų sprendimą, tačiau Rusijos agresija Ukrainoje ES privertė reaguoti įvedant atitinkamas sankcijas. Norint pasiekti taikaus šio konflikto sprendimo, sankcijas privalo palaikyti visa tarptautinė bendruomenė. Komiteto narys atkreipė dėmesį į Europos Sąjungoje vis mažiau slepiamą trečiųjų šalių interesų propagavimą, pabrėžė, kad naujai kuriami televizijos kanalai, pasakojantys apie „supuvusius vakarus“, ar jau viešai Rusijos bankų finansuojamos populistinės bei ekstremistinės partijos turi tikslą – ES žlugimą. A. Lydeka pabrėžė, kad į šias tendencijas būtina reaguoti.

52-ojoje COSAC (LII COSAC) posėdžio pabaigoje priimtos COSAC išvados ir Pasiūlymas, kuris buvo papildytas Lietuvos delegacijos siūlymu, numatančiu būtinyb[ę](http://lt.wikipedia.org/wiki/%C4%98) peržiūrėti ir atnaujinti Rytų Partnerystės tikslus, nustatytus Prahos Rytų Partnerystės susitikimo jungtinėje deklaracijoje ir siekti nustatyti aiškius kriterijus ES sankcijų Rusijos Federacijai taikymui bei atšaukimui.

Konferencijos metu delegacija taip pat buvo susitikusi su Latvijos ir Estijos parlamentų Europos reikalų komitetų pirmininkais. Susitikimo metu aptarta galimybė surengti Seimo Europos reikalų ir Saeimos Europos reikalų komitetų susitikimą, galimai Lietuvos Respublikos Seime 2015 m. sausio mėn.

***2. Sąjungos reikalų parlamentinių komitetų konferencijos (COSAC) Pirmininkų susitikimas***

2015 m. vasario 1–2 d. Rygoje vyko COSAC pirmininkų susitikimas. Jo metu buvo aptarti Latvijos pirmininkavimo Europos Sąjungos Tarybai prioritetai ir gegužės mėn. Rygoje vyksiantis Rytų Partnerystės viršūnių susitikimas bei atsižvelgiama į paaštrėjusi situaciją Ukrainoje.

Susitikime dalyvavęs Europos reikalų komiteto pirmininkas Gediminas Kirkilas kartu su kolegomis iš Europos Sąjungos nacionalinių parlamentų priėmė bendrą pareiškimą, kuriuo smerkiamas karinis konflikto eskalavimas, pabrėžiama Rusijos Federacijos atsakomybė remiant separatistus bei kviečiama imtis realių veiksmų laikantis Minsko protokolų.

***3. Estijos Respublikos, Latvijos Respublikos, Lietuvos Respublikos ir Lenkijos Respublikos parlamentų Europos reikalų komitetų susitikimas***

2014 m. spalio 24–25 d. Taline vyko Estijos Respublikos, Latvijos Respublikos, Lietuvos Respublikos ir Lenkijos Respublikos parlamentų Europos reikalų komitetų susitikimas, skirtas artėjančiam 2014 m. lapkričio 30 – gruodžio 2 d. COSAC posėdžiui. Energetiniam Baltijos ir tuo pačiu Estijos saugumui buvo skirta pagrindinė darbotvarkės dalis. Taip pat buvo aptarta 2014 m. lapkričio 30 - gruodžio 2 d. vyksiančio COSAC posėdžio darbotvarkė.

***4. Parlamentinės savaitės Europos Parlamente renginiai***

2015 m vasario 2–4 d. Europos Parlamente vyko Europos parlamentų savaitė, kurios renginiuose, skirtuose Europos semestro 2014­­–2015 m. ciklui ir Konferencijoje pagal „Sutarties dėl stabilumo, koordinavimo ir valdysenos ekonominėje ir pinigų sąjungoje“ 13 str. dalyvavo Europos komiteto nariai P. Gylys ir M. Zasčiurinskas. Buvo diskutuota Europos ekonomikos valdysenos sistemos peržiūros ir ateities iššūkių, strategijos „Europa 2020“, Europos semestro 2015 m. ciklo peržiūros, viešų ir privačių investicijų skatinimo augimui ir darbo vietų kūrimui, Fiskalinio konsolidavimo ir struktūrinių reformų bei EPS socialinio matmens stiprinimo klausimais.

***5. Prancūzijos Respublikos Nacionalinės Asamblėjos Europos reikalų komiteto ir Teisėkūros komiteto tarpparlamentinis posėdis***

2014 m. rugsėjo 17 d. Paryžiuje vyko Prancūzijos Respublikos Nacionalinės Asamblėjos Europos reikalų komiteto ir Teisėkūros komiteto surengtas tarpparlamentinis posėdis (toliau – Posėdis), skirtas aptarti Europos Komisijos pasiūlymą dėl Europos Tarybos reglamento dėl Europos prokuratūros įsteigimo (toliau – Pasiūlymas dėl EPPO) bei duomenų apsaugos paketą, kurį sudaro du teisėkūros pasiūlymai: Europos Parlamento ir Tarybos Reglamento dėl asmenų apsaugos tvarkant asmens duomenis ir laisvo tokių duomenų judėjimo projektas (Bendrasis duomenų apsaugos reglamentas) ir Direktyvos dėl policijos ir teisminio bendradarbiavimo baudžiamosiose bylose srityse projektas. Posėdžio metu nacionalinių parlamentų bei Europos Parlamento atstovai pasikeitė nuomonėmis dėl Pasiūlymo dėl EPPO, aptarė nacionalinių parlamentų dėl šio pasiūlymo „pakeltą geltonąją kortelę“ bei Europos Komisijos reakciją.

Posėdyje dalyvavusi Lietuvos Respublikos Seimo Europos reikalų komiteto ir Teisės ir teisėtvarkos komiteto narė V. Aleknaitė Abramikienė savo pasisakyme pabrėžė, kad Lietuvos parlamentas nepritarė Europos Komisijos pasiūlytam supranacionaliniam EPPO valdymo modeliui ir palaiko kompromisinį, kolegialaus valdymo modelį. Lietuvos Respublikos Seimo atstovė pasisakė dėl EPPO kompetencijos bei veiklos parlamentinės kontrolės.

Posėdžio metu taip pat diskutuota dėl duomenų apsaugos paketo. Posėdžio dalyviai sutiko, kad asmens duomenų apsauga – labai svarbus klausimas ir kad asmens teisės turi būti užtikrintos, tačiau dauguma pasisakymų buvo labai abstraktūs. Pažymėta, kad taip yra dėl to, kad nors pasiūlymai pateikti 2012 m., dauguma parlamentų vis dar nebuvo pareiškę aiškios nuomonės.

 Po diskusijų Posėdžio dalyviai priėmė bendrą nuomonę dėl Pasiūlymo dėl EPPO bei bendrą nuomonę dėl duomenų apsaugos paketo. Siekiant atkreipti dėmesį į itin aktualius Pasiūlymus, Posėdyje priimtos bendros nuomonės išsiųstos naujai išrinktam Europos Parlamentui ir Europos Komisijai.

***6. Kiti Komiteto narių vizitai***

Komitetas pirmininkaujančios Europos Sąjungos Tarybai Italijos Respublikos organizuojamoje Tarpparlamentinėje Europos Sąjungos Ekonomikos ir finansų valdysenos (13 straipsnio) konferencijoje 2014 m. rugsėjo 28 – spalio 1 d. dalyvauti delegavo Komiteto narę B. Vėsaitę. Konferencijos metu didžiausias dėmesys buvo skiriamas investicijų vaidmeniui augimo skatinime, ekonominės valdysenos instrumentams, Bankų sąjungos kūrimo užbaigimui ir skaitmeninės ekonomikos diegimo Europinėje mokesčių politikoje klausimams. Tuoj po jos Komiteto narė B. Vėsaitė lankėsi Briuselyje ir dalyvavo Europos Parlamento organizuotame tarpparlamentiniame susitikime, skirtame Europos Semestro ciklo klausimams aptarti. Parlamentų atstovai pasidalino gerosios praktikos pavyzdžiais dėl priemonių, taikomų valstybei narei įgyvendinant rekomendacijas nacionaliniu lygmeniu. Taip pat buvo pasikeista nuomonėmis dėl to, ar valstybių narių vyriausybės, planuodamos naują valstybės biudžetą, atsižvelgs į rekomendacijas. Parlamentarai diskutavo, ar rekomendacijos valstybėms narėms suteikia reikiamas ekonomikos politikos gaires.

Komitetas, atsižvelgdamas į tarpparlamentinių ryšių su Ukrainos Respublika palaikymo ir pagalbos Rusijos Federacijos agresijos kontekste svarbą, 2014 m. Rudens sesijos metu į Ukrainos Respubliką surengė du vizitus. Stiprinant abiejų valstybių tarpparlamentinius ryšius ir išreiškiant Lietuvos Respublikos solidarumą bei paramą Ukrainos Respublikai, Komiteto pirmininkas G. Kirkilas spalio 9–10 d. lankėsi Kijeve, kur susitiko su šalies vadovais. 2014 m. spalio 25–27 d. Komiteto narys M. Zasčiurinskas Ukrainos Respublikoje stebėjo rinkimų į Aukščiausiąją Radą eigą.

***7. Pirmininkaujančių Europos Sąjungai valstybių pirmininkavimo programų bei rezultatų pristatymai***

 2014 m. sausio 4 d. pirmininkavimą Europos Sąjungos Tarybai iš Italijos Respublikos perėmė Latvijos Respublika. Ta proga 2015 m. sausio 14 d. Komitete Latvijos ambasadorius Lietuvoje J. E. p. Mārtiņš Virsis pristatė šalies pirmininkavimo prioritetus. Pirmininkaujanti Latvija artimiausią pusmetį savo prioritetais laikys ES konkurencijos stiprinimą, piliečių gyvenimo kokybės gerinimą bei investicijas į plėtrą. Taip pat prioritetiniais klausimais išliks skaitmeninės rinkos vystymas bei ES vaidmens pasauliniu mastu stiprinimas kuriant gerovės ir saugumo erdvę ES kaimyniniams regionams.

***8. Komiteto priimtos užsienio delegacijos***

2014 m. spalio 28–30 d. Lietuvoje lankėsi Šveicarijos parlamento (Kantonų Tarybos) Užsienio reikalų komiteto delegacija. Bendras Europos reikalų ir Užsienio reikalų komitetų susitikimas su delegacija vyko 2014 m. spalio 29 d., kurio metu buvo pasikeista nuomonėmis dėl dvišalių Lietuvos ir Šveicarijos santykių, pasidžiaugta intensyvėjančiais ekonominiais ryšiais, sustiprintu konsuliniu šalių bendradarbiavimu, pabrėžta, kad dar neišnaudojamos visos tarpusavio ekonominio bendradarbiavimo galimybės. Komitetų Pirmininkai taip pat kalbėjo apie būtiną visų Europos valstybių ir tarptautinių organizacijų dėmesį įvykiams Ukrainoje, taip pat paramą Moldovai ir Gruzijai jų euroatlantinės integracijos kelyje. Šveicarijos delegacijai buvo padėkota už jų valstybės pirmininkavimą Europos saugumo ir bendradarbiavimo organizacijai (ESBO) 2014 metais, pabrėžtas jos svarbus tarpininko vaidmuo sprendžiant Rusijos – Ukrainos konfliktą.

2015 m. vasario 5 d. Lietuvos Respublikos Seime viešėjo Ukrainos vyriausybės, viceministrų, atsakingų už integraciją į Europos Sąjungą, delegacija. Susitikimo dalyviai pabrėžė, kad Ukraina yra ypač sudėtingoje ekonominėje padėtyje, todėl būtina toliau teikti Ukrainai ES ir kitą tarptautinę paramą, įskaitant humanitarinę. Ukrainai reikia pagalbos plano, panašaus į Graikijos gelbėjimo planą, numatant reformas ir jų įgyvendinimo laikus, glaudesnį šalies bendradarbiavimą su Europos Komisija ir Tarptautiniu valiutos fondu.

***9. Susitikimas su ambasadoriumi Europos Sąjungoje Raimundu Karobliu***

Komitetas, siekdamas užtikrinti aktyvų ir efektyvų ES reikalų svarstymą Seime pagal Seimo statute nustatytas Europos reikalų komiteto veiklos kryptis, priėmė sprendimą kartą per pusmetį Europos reikalų komiteto posėdyje apžvelgti aktualiausius Europos Sąjungos darbotvarkės klausimus kviečiant į šį posėdį ambasadorių, Lietuvos nuolatinį atstovą ES.

2014 m. gruodžio 12 d. įvykusio susitikimosu Lietuvos nuolatiniu atstovu Europos Sąjungoje ambasadoriumi Raimundu Karobliu metu aptartas naujasis Europos Sąjungos institucinis laikotarpis, naujai sudarytos Europos Komisijos paskelbta 2015 m. darbo programa, 2014 m. gruodžio 31 d. baigusios pirmininkauti Europos Sąjungos Tarybai Italijos pirmininkavimo rezultatai, taip pat nuo 2015 m. sausio 1 d. Europos Sąjungos Tarybai pirmininkauti pradėjusios Latvijos laukę iššūkiai.

***10. Konferencija, skirta Transatlantinei prekybos ir investicijų partnerystei***

2015 m. vasario 27 d. Lietuvos Respublikos Seime vykoSeimo Užsienio reikalų ir Europos reikalų komitetų organizuota tarptautinė konferencija „Transatlantinė prekybos ir investicijų partnerystė: laisva prekyba nuo Aliaskos iki Baltijos šalių“.

Tarptautinėje konferencijoje, kurioje dalyvavo apie 100 svečių iš Lietuvos ir užsienio, aptarta derybų dėl Transatlantinės prekybos ir investicijų partnerystės eiga, galima nauda Europos Sąjungos valstybėms narėms bei aktualiausi probleminiai klausimai. Konferencijoje pasisakė derybose dalyvaujantys Europos Komisijos atstovai, ekspertai, Seimo nariai, Europos Parlamento nariai, pramonės atstovai ir kiti suinteresuoti asmenys.

Europos reikalų komiteto pirmininkas Gediminas Kirkilas

Parengė: Europos reikalų komiteto biuras